Eyvind Vesselbo (V), 2006-01-13:
Det går godt i Danmark, sagde statsministeren i sin nytårstale, og det går også godt og fremad for miljøet i Danmark.
Både den almindelige udvikling, men også den række af aktuelle indikatorer, som nu bliver beregnet, viser, at det går den rigtige vej.
På landbrugsområdet er der sket nogle voldsomme forbedringer, som kun er kommet i stand, fordi landbruget har ydet en kæmpeindsats.
Den enkelte landmand har ydet sit bidrag, og det skal landbruget have ros for.
Der er sket drastiske reduktioner af udslip af ammoniak, udvaskning af kvælstof og udslip af forurenende og forsurende stoffer, og vi er i gang med yderligere lovgivning på området, så vi hele tiden kan gøre tingene bedre for miljøet og naturen.
Vi har vedtaget en vandmiljøplan III, en pesticidhandlingsplan, som strammer kraftigt op på pesticidforbruget, og vi er i gang med at realisere vandrammedirektivet.
Denne regering har altså virkelig taget fat på at få løst de problemer, som lå foran os, da vi overtog regeringsmagten i 2001.
Der har været et drastisk fald i vandforbruget og energiforbruget til opvarmning, og vi har en lille solstrålehistorie, nemlig luftkvaliteten.
Udslippet af svovldioxid, kvælstofoxider og flygtige kulbrinter er faldet markant, og det er netop, som jeg siger, en solstrålehistorie, som gerne skulle følges op af andre.
Vi har også sat gang i den vedvarende energi, bl.a. ved at vindmøllerne nu leverer over 20 pct. af vores samlede energiforbrug.
Jeg kunne blive ved, men jeg har jo begrænset taletid.
Men det er bare nogle eksempler på områder, hvor der er sket markante forbedringer for miljøet og naturen.
Men træerne vokser ikke ind i himlen, selv om vi også planter en masse træer, så vi får endnu mere skov i Danmark.
Der er en række områder, hvor det kunne se bedre ud, og det drejer sig bl.a., som ministeren nævnte, om partikeludslippet i trafikken, især fra dieselbilerne, som forårsager mange dødsfald og sygdom hos mennesker.
Derfor er det vigtigt, at vi fokuserer på, hvordan vi undgår, at folk dør, bliver syge eller allergiske på grund af påvirkning af miljøet.
Derfor er det også vigtigt, at vi nu får vedtaget en kemikaliehandlingsplan i forbindelse med den nye finanslov for 2006.
Det er vigtigt, at vi får styr på de mange tusinde kemiske stoffer, som anvendes i det danske samfund, og her er det vigtigt, at vi samarbejder på EU-plan, idet mange af stofferne jo flyttes over grænserne gennem eksport af varer.
Der er ingen tvivl om, at angående den anden del af forespørgslen, nemlig arbejdspladser, er der mange, mange muligheder for arbejdspladser på miljøområdet.
Jeg har lige været i Kina med Energiudvalget, og det er klart, at vi kunne se, at Kina har store energiproblemer, men også hvordan Danmark gennem en aktiv indsats med knowhow og eksport af forskellige materialer og vindmøller osv. kan være med til at hjælpe Kina frem, så landet får en bæredygtig udvikling på energi- og miljøområdet.
Også klimastrategien vil give mulighed for at skabe arbejdspladser.
På landbrugsområdet skabes der arbejdspladser på grund af den nye teknologi, og vi er i gang med en lovgivning, som gør, at der fremover ved hjælp af ny teknologi vil være mulighed for at udvide landbrugsejendomme, men vel at mærke kun ved hjælp af ny teknologi.
Som sagt går det alt i alt godt.
Regeringen er godt i gang med at realisere en masse planer, som skal gøre tingene endnu bedre og sikre miljøet og naturen de bedste vilkår.
De fleste parametre peger i den rigtige retning, men vi skal ikke hvile på laurbærrene.
Vi skal fortsætte med en målrettet indsats på alle områder.
Selv med en stærk økonomisk vækst, som vi jo har i Danmark, kan vi forbedre miljøet i Danmark og hjælpe en række andre lande med vores viden på området.
Jeg skal derfor på vegne af Venstre, Dansk Folkeparti og Det Konservative Folkeparti fremsætte følgende: Forslag til vedtagelse
»Folketinget ser det som vigtigt at koble løsningen af nationale så vel som globale miljøproblemer og samtidig bidrage til vækst og beskæftigelse.
Grundlæggende går det den rigtige vej med hensyn til at løse nogle af miljøproblemerne, men der er fortsat betydelige områder, hvor der er behov for en målrettet indsats.
Folketinget opfordrer regeringen til at fortsætte en målrettet indsats for at fremme udviklingen og brugen af miljøvenlige teknologier.«